**Ansøgning om forøgelse af landsbypulje midler.**

De seneste år har landsbysamfundene i Fredericia Kommune hver haft en årlig pulje på 40.000 kr., som vi har kunnet bruge til forskønnelse af de grønne områder lokalt.

Det har vi i Bredstrup-Pjedsted været rigtig glade for.

Midlerne er hos os blandt andet anvendt til:

1. Græsslåning, herunder brændstof, forsikring og reparation af plæneklipper.
2. Arbejdssskadeforsikring af frivillige hjælpere.
3. Tømning af skraldespande ved grønne områder.
4. Snerydningsabonnement på Landsbytorvet.
5. Indkøb af blomsterløg til plantning ved byskilte mv.
6. Indkøb, fornyelse og vedligehold af bord/bænkesæt i Den gamle Præstegårdshave, indkøb og vedligehold på Landsbytorvet og senest i området omkring de for nyligt oprensede søer nedenfor Bredstrup-Pjedsted Hallen, kaldet ”Dons søerne”.

Vi skal i nær fremtid i gang med at planlægge og igangsætte indretning af Stationsvej 2, den tidligere købmandsgrund, der skal indrettes til en kombination af parkeringsplads og grønt område til glæde for såvel lokale beboere som for gæster i Pjedsted Kultur- og Forsamlingshus.

I de seneste år har Fredericia Kommune overdraget ansvaret for flere grønne områder til lokalsamfundene og vi må konstatere, at de 40.000 kr. ikke længere slår til. Vi arbejder gratis, og gør det gerne, men materialer og øvrige omkostninger skal betales, således at alle de ildsjæle, vi har i denne del af Fredericia kommune, kan være med til at holde vores område pænt, attraktivt og i orden.

Nærmere information om anvendelsen af vores anvendelse af landsbypuljemidler kan fås hos Laila Baumann, som administrerer puljen.

Vi vil foreslå en forhøjelse af den årlige landsbypulje til 60.000 kr.

Med venlig hilsen

Lis Holtegaard

Sekretær.

Bredstrup-Pjedsted Beboerforening**.**